സിനിമക്കാരടക്കം ബഹുമാന്യരായ പലരും മയക്കുമരുന്നിന്റെ ഭാഗമെന്ന് മന്ത്രി എം.വി ഗോവിന്ദന് തിരുവനന്തപുരം: സിനിമാമേഖലയില് ഉള്പ്പെടെ ബഹുമാന്യരായ പലരും മയക്കുമരുന്നിന്റെ ഭാഗമാണെന്ന് ഓരോ കേസുകളില് നിന്ന് മനസിലാകുന്നതായി മന്തി എം.വി. ഗോവിന്ദന്. ലഹരി മരുന്ന് ഉപയോഗിക്കുന്നത് ഒരു പാഷനായി മാറിയിട്ടുണ്ട്. എക്സൈസിലും മറ്റ് വകുപ്പുകളിലും ഒരു ചെറിയ വിഭാഗം ഉദ്യോഗസ്ഥര് മയക്ക് മരുന്ന് ലോബിക്ക് സഹായം നല്കുന്നതായി കണ്ടെത്തിയിട്ടുണ്ടെന്നും അദ്ദേഹം നിയമസഭയില് പറഞ്ഞു.ഹൈസ്കൂള് തലത്തിലുള്ള കുട്ടികള്വരെ മയക്കുമരുന്നിന്റെ ഭാഗമായി മാറുകയാണ്. വിദ്യാര്ഥി സംഘടനാ നിരോധനത്തോടെ കാന്പസുകളില് ലഹരി ഉപയോഗം വര്ധിക്കുന്നതായി പഠനത്തില് കണ്ടെത്തിയിട്ടുണ്ട്. കാന്പസ് രാഷ്ട്രീയം അവസാനിപ്പിച്ചതുകൊണ്ട് ഉണ്ടാകുമെന്നു കരുതിയ നേട്ടത്തേക്കാള് അപകടകരമായ സ്ഥിതിയിലേക്കാണ് സ്ഥിതി പോകുന്നതെന്ന് അദ്ദേഹം പറഞ്ഞു.മയക്കു മരുന്നു കേസില് പിടിച്ചിച്ചെടുക്കുന്ന കേസുകള് നിരവധിയാണെങ്കിലും പിടികൂടാത്തവയും ധാരാളമാണ്. കിലോക്ക് 5.5 കോടി രൂപവരെ വിലയുള്ള എംഡിഎംഎ പോലുള്ള ലഹരിവസ്തുക്കള് ഉപയോഗിക്കുന്നതായി കണ്ടെത്തിയിട്ടുണ്ട്. ഇക്കാര്യത്തില് മുഖം നോക്കാതെയുള്ള നടപടികളാണ് സര്ക്കാര് സ്വീകരിക്കുന്നത്. പട്ടിക വര്ഗ കോളനികളില് മദ്യം വിതരണം ചെയ്താല് തൊഴിലുടമകള്ക്കെതിരെ കേസെടുക്കും. സംസ്ഥാനത്ത് രണ്ട് വിമുക്തി കേന്ദ്രങ്ങള് കൂടി തുടങ്ങും. 14 ജില്ലകളില് നിലവിലെ കേന്ദ്രങ്ങള് വഴി വിമുക്തി ചികിത്സക്കായി 52034 പേര്ക്ക് ഒപി ചികിത്സയും 4745 പേര്ക്ക് കിടത്തി ചികിത്സയും നല്കിയതായും മന്ത്രി പറഞ്ഞു.